|  |
| --- |
| Бұйрыққа  4-қосымша |

**Қызметтерді төлеу терминалын қолдану арқылы ағымдағы шотқа күнтізбелік жыл ішінде түскен төлемдердің жиынтық сомалары туралы мәліметтерді екінші деңгейдегі банктер мен жекелеген банк операцияларын жүзеге асыратын ұйымдардың ұсыну қағидалары мен мерзімдері**

**1-бөлім. Жалпы ережелер**

1. Осы Қызметтерді төлеу терминалын қолдану арқылы ағымдағы шотқа күнтізбелік жыл ішінде түскен төлемдердің жиынтық сомалары туралы мәліметтерді екінші деңгейдегі банктер мен жекелеген банк операцияларын жүзеге асыратын ұйымдардың ұсыну қағидалары мен мерзімдері  
(бұдан әрі – Қағидалар) Қазақстан Республикасы Салық кодексінің  
55-бабы 2-тармағының 22) тармақшасына сәйкес әзірленді және Қазақстан Республикасының Қаржы министрлігінің Мемлекеттік кірістер комитетіне (бұдан әрі – Комитет) екінші деңгейдегі банктер мен жекелеген банк операцияларын жүзеге асыратын ұйымдар салық төлеушілер – жеке кәсіпкерлер немесе жеке практикамен айналысатын тұлғалар, заңды  
тұлғалар – осындай санаттарға жататын салық төлеушілердің  
(бұдан әрі – салық төлеушілер) ағымдағы шотына қызметтерді төлеу терминалын қолдану арқылы күнтізбелік жыл ішінде түскен төлемдердің жиынтық сомалары туралы 5-қосымшаға сәйкес нысан бойынша  
(бұдан әрі – Мәліметтер) ұсыну тәртібі мен мерзімдерін айқындайды.

**2-бөлім. Салық төлеуші-дара кәсіпкерлер немесе жеке практикамен айналысатын тұлғалар, заңды тұлғалар ағымдағы шотына қызметтерді төлеу терминалын қолдану арқылы күнтізбелік жыл ішінде түскен төлемдердің жиынтық сомалары туралы Мәліметтерді ұсыну  
тәртібі мен мерзімдері**

2. Комитет есепті жылдан кейінгі жылдың 20 қаңтарынан кешіктірмей, есепті жылдың 31 желтоқсанындағы жағдай бойынша Microsoft Excel форматында осы Қағидалардың 1-тармағында айқындалған салық төлеушілер санатына сәйкес келетін салық төлеушілердің тізімін (бұдан әрі – Тізім) қалыптастырады.

3. Комитет Тізімді қалыптастырған күннен бастап 10 (он) күнтізбелік күн ішінде екінші деңгейдегі банктер мен жекелеген банк операцияларын жүзеге асыратын ұйымдарға Мәліметтерді ұсыну туралы сұрау жолдайды.

4. Екінші деңгейдегі банктер мен жекелеген банк операцияларын жүзеге асыратын ұйымдар сұрауды алған күннен бастап 20 (жиырма) жұмыс күні ішінде Microsoft Excel форматындағы электрондық құжат түрінде Комитетке Мәліметтерді жолдайды.

5. Мәліметтер уәкілетті тұлғаның не оны алмастыратын тұлғаның электрондық цифрлық қолтаңбасымен куәландырылады.